Harmagedon—Efɔŋfeemɔ Fɛɛ Naagbee | Biblia Mli Sane\nEfɔŋfeemɔ Fɛɛ Naagbee\nMƐNI onaa yɛ biɛ lɛ? Hɛɛ, tatsɛmɛi ni tara okpɔŋɔi yɛji anɔ. Shi kadimɔ he ni amɛjɛɔ kɛbaa lɛ. Okpɔŋɔi lɛ miitumɔ kɛmiijɛ ŋwɛi kɛmiikpeleke shi yɛ atatui lɛ anɔ! Ani okpɔŋɔi diɛŋtsɛ yɛ ŋwɛi?\nDabi, jeee okpɔŋɔi diɛŋtsɛ nɛ. Wɔle enɛ ejaakɛ okpɔŋɔi nyɛŋ ajo foi yɛ atatui anɔ, aloo amɛbaanyɛ? Shi Biblia lɛ wieɔ okpɔŋɔi ahe yɛ ŋwɛi. Ani ole nɔ hewɔ ni ewieɔ he lɛ?\nNɔ hewɔ ji akɛ, tsutsu ko lɛ akɛ okpɔŋɔi tsu nii waa ni akɛwu tai. No hewɔ lɛ Biblia lɛ wieɔ mɛi ni tara okpɔŋɔi anɔ kɛmiijɛ ŋwɛi kɛmiikpeleke shi lɛ ahe koni ekɛtsɔɔ akɛ Nyɔŋmɔ yɛ ta ni ekɛ gbɔmɛi ni yɔɔ shikpɔŋ nɛɛ nɔ lɛ baawu. Ani ole bɔ ni atsɛɔ he ni abaawu nɛkɛ ta nɛɛ yɛ lɛ? Harmagedon. Nakai ta lɛ baakpata efɔŋfeemɔ fɛɛ hiɛ yɛ shikpɔŋ lɛ nɔ.\nYesu ji Mɔ ni baanyiɛ ta ni abaawu yɛ Harmagedon nɛɛ hiɛ. Kaimɔ akɛ, Yesu ji mɔ ni Yehowa ehala lɛ akɛ eye maŋtsɛ yɛ E-nɔyeli lɛ nɔ. No hewɔ ni Yesu bú maŋtsɛ fai lɛ. Ni klante ni ehiɛ lɛ tsɔɔ akɛ ebaakpãta Nyɔŋmɔ henyɛlɔi fɛɛ ahiɛ. Ani esa akɛ efee wɔ naakpɛɛ akɛ Nyɔŋmɔ baakpata gbɔmɛi fɔji fɛɛ ahiɛ?\nKuu osɛɛ ni okwɛ Sane ni ji 10 lɛ. Mɛni onaa yɛ jɛmɛ? Hɛɛ, Nu Afua kpeteŋkpele ni kpata gbɔmɛi fɔji ahiɛ lɛ. Namɔ ha Nu Afua lɛ ba? Yehowa Nyɔŋmɔ. Agbɛnɛ kwɛmɔ Sane ni ji 15 lɛ. Mɛni afeɔ yɛ jɛmɛ lɛ? Akɛ la ni Yehowa tsu kɛba lɛ miikpata Sodom kɛ Gomora hiɛ.\nGbelemɔ kɛya Sane ni ji 33 lɛ. Kwɛmɔ nɔ ni afeɔ Mizraimbii lɛ okpɔŋɔi kɛ ta shwiilii lɛ. Namɔ ha nu lɛ ku esɛɛ ni ebaloo amɛ lɛ? Yehowa. Efee nakai koni ekɛbu ewebii lɛ ahe. Kwɛmɔ Sane ni ji 76 lɛ. Obaana yɛ jɛmɛ akɛ Yehowa ŋmɛ gbɛ ni akpata ewebii, ni ji Israelbii lɛ po ahiɛ, yɛ amɛ nɔ fɔŋ feemɔ lɛ hewɔ.\nNo hewɔ lɛ, belɛ, esaaa akɛ efeɔ wɔ naakpɛɛ akɛ Yehowa baatsu eŋwɛi tatsɛmɛi lɛ koni amɛkɛ efɔŋfeemɔ fɛɛ aba naagbee yɛ shikpɔŋ nɛɛ nɔ. Shi susumɔ nɔ ni ebaatsɔɔ lɛ he okwɛ! Gbelemɔ baafa ni nyiɛ sɛɛ lɛ ni wɔkwɛ.\nKpojiemɔ 16:16; 19:11-16.\nKɛmaje Mɔ Ko Kɛmaje Mɔ Ko Efɔŋfeemɔ Fɛɛ Naagbee\nmy sane 114